b'\n_START_ARTICLE_\nEtel\xc3\xa4-Ossetia\n_START_SECTION_\nMaantiede\n_START_PARAGRAPH_\nPinta-alaltaan 3\xc2\xa0900\xc2\xa0km\xc2\xb2 suuruinen Etel\xc3\xa4-Ossetia sijaitsee Ison Kaukasuksen etel\xc3\xa4rinteill\xc3\xa4. Alue on hyvin vuoristoista ja suurin osa alueesta onkin yli 1\xc2\xa0000 metri\xc3\xa4 merenpinnan yl\xc3\xa4puolella. Pinta-alasta on mets\xc3\xa4\xc3\xa4 47 prosenttia ja maanviljelyn k\xc3\xa4yt\xc3\xb6ss\xc3\xa4 alle 10 prosenttia. Maan etel\xc3\xa4rajan tuntumassa virtaa Mtkvarijoki, jonka lis\xc3\xa4ksi alueella on lukuisia pieni\xc3\xa4 vuoristojokia sek\xc3\xa4 15 pient\xc3\xa4 vuoristoj\xc3\xa4rve\xc3\xa4.\n_START_SECTION_\nHistoria\n_START_PARAGRAPH_\nOsseetit ovat indoeurooppalainen kansa, jonka esi-is\xc3\xa4t ovat kotoisin Keski-Aasiasta. Osseetit k\xc3\xa4\xc3\xa4ntyiv\xc3\xa4t kristinuskoon keskiajalla Georgian vaikutuksesta. Mongolit valloittivat osseettien asuinalueet 1200-luvulla. Osseetit asuivat tuolloin Donin etel\xc3\xa4puolella, mutta mongolit ty\xc3\xb6nsiv\xc3\xa4t heid\xc3\xa4t etel\xc3\xa4\xc3\xa4n, osan siirtyess\xc3\xa4 Kaukasuksen etel\xc3\xa4puolelle asti. T\xc3\xa4ll\xc3\xb6in syntyi kolme erillist\xc3\xa4 osseettikokonaisuutta. L\xc3\xa4nness\xc3\xa4 digorit joutuivat kabardien vaikutuksen alaiseksi ja k\xc3\xa4\xc3\xa4ntyiv\xc3\xa4t islamiin. Tuall\xc3\xa4git siirtyiv\xc3\xa4t Kaukasuksen etel\xc3\xa4puolelle historialliseen Georgian ruhtinaskuntaan Samat\xc5\xa1abloon, josta kehittyi nykyinen Etel\xc3\xa4-Ossetia. Ironit puolestaan j\xc3\xa4iv\xc3\xa4t nykyisen Pohjois-Ossetian alueelle. _NEWLINE_Georgiassa osseetit asuttivat aluksi maan keskiosan vuorten yl\xc3\xa4rinteit\xc3\xa4. 1600\xe2\x80\x931700-luvuilla he alkoivat siirty\xc3\xa4 vuorten alarinteille ja tasangolle. Vuoristossa he harjoittivat karjanhoitoa ja tasangolla maanviljely\xc3\xa4. Suurin osa etel\xc3\xa4osseeteista kuului Kartlin kuningaskuntaan ja loput Imeretiin. He olivat georgialaisen aateliston maaorjia, mutta s\xc3\xa4ilyttiv\xc3\xa4t 1900-luvulle saakka my\xc3\xb6s perinteisen sukuyhteiskunnan piirteit\xc3\xa4.\n_START_SECTION_\nOsaksi Ven\xc3\xa4j\xc3\xa4n keisarikuntaa\n_START_PARAGRAPH_\nVuonna 1801 Etel\xc3\xa4-Ossetia liittyi yhdess\xc3\xa4 muun Georgian kanssa Ven\xc3\xa4j\xc3\xa4n keisarikuntaan. Tsaarinvallan siirtomaapolitiikka ja feodaalinen riisto synnyttiv\xc3\xa4t 1800-luvun alkupuolella useita talonpoikaiskapinoita. Maaorjuuden lakkauttamisen (1864) j\xc3\xa4lkeen alkoi talonpoikaiston sosiaalinen eriytyminen ja osseetit alkoivat siirty\xc3\xa4 t\xc3\xb6ihin Kaukasian teollisuuskeskuksiin. Vuonna 1905 Etel\xc3\xa4-Ossetiassa muodostettiin talonpoikien vallankumouskomiteoita ja aseellisia taistelujoukkoja.\n_START_SECTION_\nVallankumouksellinen liikehdint\xc3\xa4\n_START_PARAGRAPH_\nElokuussa 1917 Ortevin kyl\xc3\xa4ss\xc3\xa4 perustettiin \xe2\x80\x9dVallankumouksellisen ty\xc3\xb6t\xc3\xa4tekev\xc3\xa4n talonpoikaiston liitto\xe2\x80\x9d. Maaliskuussa 1918 ossetialaiset ja georgialaiset talonpojat ottivat sen johdolla haltuunsa Tskhinvalin, mutta joutuivat pian vet\xc3\xa4\xc3\xa4ntym\xc3\xa4\xc3\xa4n Georgian hallituksen joukkojen tielt\xc3\xa4. Hein\xc3\xa4kuussa 1918 perustettiin bol\xc5\xa1evikkipuolueen aluej\xc3\xa4rjest\xc3\xb6. Lokakuussa 1919 bol\xc5\xa1evikkikapinalliset valtasivat Tskhinvalin, josta he sitten vet\xc3\xa4ytyiv\xc3\xa4t Pohjois-Ossetian puolelle. Touko-kes\xc3\xa4kuussa 1920 bol\xc5\xa1evikit ottivat j\xc3\xa4lleen vallan k\xc3\xa4siins\xc3\xa4. Georgian joukot tukahduttivat kapinan v\xc3\xa4kivaltaisesti, ry\xc3\xb6stiv\xc3\xa4t ja polttivat kyli\xc3\xa4 ja pakottivat suuren osan v\xc3\xa4est\xc3\xb6st\xc3\xa4 pakenemaan Kaukasuksen pohjoispuolelle. Bol\xc5\xa1evikit valtasivat Georgian helmikuussa 1921 ja 20. huhtikuuta 1922 muodostettiin Georgian sosialistiseen neuvostotasavaltaan kuulunut Etel\xc3\xa4-Ossetian autonominen alue._NEWLINE_Alueen v\xc3\xa4est\xc3\xb6n enemmist\xc3\xb6 puhui osseettia, mutta neuvostojohto m\xc3\xa4\xc3\xa4r\xc3\xa4si virallisiksi kieliksi ven\xc3\xa4j\xc3\xa4n ja georgian. Alueella oli silti jonkinasteinen autonomia ja muun muassa kouluissa opetettiin osseetin kielell\xc3\xa4.\n_START_SECTION_\nSeparatistinen vastaus georgialaiseen nationalismiin\n_START_PARAGRAPH_\nNeuvostoliiton viimeisin\xc3\xa4 vuosina alkoi kansallisuustunne nousta esiin niin Georgiassa kuin Ossetiassakin. Etel\xc3\xa4-Ossetian johdossa ollut kansanrintama vaati alueen yhdist\xc3\xa4mist\xc3\xa4 Pohjois-Ossetiaan. Etel\xc3\xa4-Ossetian korkein neuvosto hyv\xc3\xa4ksyi p\xc3\xa4\xc3\xa4t\xc3\xb6ksen yhdist\xc3\xa4\xc3\xa4 Etel\xc3\xa4-Ossetia Pohjois-Ossetia-Alaniaan ja osaksi Ven\xc3\xa4j\xc3\xa4n sosialistista federatiivista neuvostotasavaltaa 10. marraskuuta 1989. Seuraavana p\xc3\xa4iv\xc3\xa4n\xc3\xa4 Georgian parlamentti kumosi p\xc3\xa4\xc3\xa4t\xc3\xb6ksen ja lakkautti Etel\xc3\xa4-Ossetian autonomian. Etel\xc3\xa4-Ossetian autonomisen alueen viranomaiset julistivat 20. syyskuuta 1990 Etel\xc3\xa4-Ossetian sosialistisen tasavallan Neuvostoliiton rajojen sis\xc3\xa4lle, mit\xc3\xa4 Georgian sosialistisen neuvostotasavallan johto ei hyv\xc3\xa4ksynyt, vaan lopulta lakkautti autonomisen alueen._NEWLINE_Georgia itsen\xc3\xa4istyi 1991 ja sen hallitus julisti georgian kielen ainoaksi hallintokieleksi koko maassa. Etel\xc3\xa4-Ossetiassa t\xc3\xa4t\xc3\xa4 ei voitu hyv\xc3\xa4ksy\xc3\xa4 ja alueen johtajat vaativat osseetin kielelle virallista asemaa Etel\xc3\xa4-Ossetiassa ja lis\xc3\xa4\xc3\xa4 autonomiaa alueelle. Tilanne muuttui v\xc3\xa4kivaltaiseksi konfliktiksi vuoden 1991 lopulla. Moniin Etel\xc3\xa4-Ossetian kyliin hy\xc3\xb6k\xc3\xa4ttiin ja ne poltettiin. Samoin k\xc3\xa4vi my\xc3\xb6s georgialaisten taloille ja kouluille p\xc3\xa4\xc3\xa4kaupungissa Tskhinvalissa. Konflikti johti valtaisaan pakolaisvirtaan. Yli 100 000 ihmist\xc3\xa4 pakeni p\xc3\xa4\xc3\xa4asiassa rajan yli Pohjois-Ossetiaan, mutta jonkin verran my\xc3\xb6s Georgiaan. Suuri osa Pohjois-Ossetiaan paenneista asutettiin alueelle, joka oli liitetty Pohjois-Ossetiaan Neuvostoliiton karkotettua inguu\xc5\xa1it alueelta 1944. T\xc3\xa4m\xc3\xa4 johti konfliktiin osseettien ja inguu\xc5\xa1ien v\xc3\xa4lill\xc3\xa4 alueen asuttamisoikeudesta. Etel\xc3\xa4-Ossetian ja Georgian v\xc3\xa4lisen sodan seurauksena vain noin 15\xc2\xa0% osseeteista asuu en\xc3\xa4\xc3\xa4 Etel\xc3\xa4-Ossetiassa. Etel\xc3\xa4-Ossetia julistautui itsen\xc3\xa4iseksi 28. marraskuuta 1991. Vain Ven\xc3\xa4j\xc3\xa4, Nicaragua, Venezuela ja Nauru ovat tunnustaneet sen itsen\xc3\xa4isyyden ja eron Georgiasta._NEWLINE_Georgian hallitus ja Etel\xc3\xa4-Ossetian separatistit p\xc3\xa4\xc3\xa4siv\xc3\xa4t sopimukseen tulitauosta 1992 ja Georgia lupasi olla m\xc3\xa4\xc3\xa4r\xc3\xa4\xc3\xa4m\xc3\xa4tt\xc3\xa4 pakotteita Etel\xc3\xa4-Ossetiaa vastaan. T\xc3\xa4h\xc3\xa4n vaikutti ennen kaikkea se, ett\xc3\xa4 Georgia halusi v\xc3\xa4ltt\xc3\xa4\xc3\xa4 selkkausta Ven\xc3\xa4j\xc3\xa4n kanssa. Alueelle luotiin rauhanturvajoukot, jotka koostuivat osseeteista, georgialaisista ja ven\xc3\xa4l\xc3\xa4isist\xc3\xa4. Sen j\xc3\xa4lkeen alue on ollut rauhallisempi, mutta 13. elokuuta 2004 solmittua tulitaukoa rikottiin jatkuvasti. Etel\xc3\xa4-Ossetian presidentti Eduard Kokoity torjui Georgian presidentin Mikheil Saaka\xc5\xa1vilin tarjoukset mahdollisesta autonomiasta. _NEWLINE_8. elokuuta 2008 Georgian ja Ven\xc3\xa4j\xc3\xa4n v\xc3\xa4lille syttyi Etel\xc3\xa4-Ossetiassa sota. Georgialaiset ottivat Tskhinvalin kaupungin hallintaansa, mink\xc3\xa4 j\xc3\xa4lkeen Ven\xc3\xa4j\xc3\xa4 hy\xc3\xb6kk\xc3\xa4si Georgiaan ja miehitti Etel\xc3\xa4-Ossetian.\n_START_SECTION_\nPolitiikka\n_START_PARAGRAPH_\nEtel\xc3\xa4-Ossetiassa j\xc3\xa4rjestettiin 12. marraskuuta 2006 kansan\xc3\xa4\xc3\xa4nestys alueen itsen\xc3\xa4isyydest\xc3\xa4. Samalla j\xc3\xa4rjestettiin my\xc3\xb6s presidentinvaalit._NEWLINE_Etel\xc3\xa4-Ossetiassa on oma hallinto ja armeija. Katso Etel\xc3\xa4-Ossetian asevoimat.\n_START_SECTION_\nKansainv\xc3\xa4linen asema\n_START_PARAGRAPH_\nEtel\xc3\xa4-Ossetia julistautui itsen\xc3\xa4iseksi 28. marraskuuta 1991. Ven\xc3\xa4j\xc3\xa4, Nicaragua, Venezuela ja Nauru ovat tunnustaneet sen itsen\xc3\xa4isyyden. Georgia ei tunnusta Etel\xc3\xa4-Ossetian erillist\xc3\xa4 asemaa ja k\xc3\xa4ytt\xc3\xa4\xc3\xa4 siit\xc3\xa4 joko muinaista nime\xc3\xa4 Samat\xc5\xa1ablo tai sitten p\xc3\xa4\xc3\xa4kaupungin mukaan Tskhinvalin alue. Etel\xc3\xa4-Ossetian tasavalta kuuluu Georgian aluejaon mukaan p\xc3\xa4\xc3\xa4osin \xc5\xa0ida Kartlin hallintoalueeseen. Sen lis\xc3\xa4ksi Georgian tasavalta perusti 2007 "Etel\xc3\xa4-Ossetian v\xc3\xa4liaikaisen hallinnollisen entiteetin."_NEWLINE_Etel\xc3\xa4-Ossetian tasavalta allekirjoitti 17. syyskuuta 2008 yst\xc3\xa4vyys-, yhteisty\xc3\xb6- ja avunantosopimuksen Ven\xc3\xa4j\xc3\xa4n federaation kanssa. Sopimuksen nelj\xc3\xa4s artikla sis\xc3\xa4lt\xc3\xa4\xc3\xa4 my\xc3\xb6s sotilaallisen avunannon mahdollisuuden Yhdistyneiden kansakuntien peruskirjan 51. artiklan mukaisesti. Samansis\xc3\xa4lt\xc3\xb6inen sopimus allekirjoitettiin samanaikaisesti my\xc3\xb6s Ven\xc3\xa4j\xc3\xa4n federaation ja Abhasian tasavallan kesken.\n_START_SECTION_\nTalous\n_START_PARAGRAPH_\nEtel\xc3\xa4-Ossetian talous perustuu maatalouteen. Suurin osa maan pelloista on keinokastelun varassa, ja t\xc3\xa4rkeimm\xc3\xa4t maataloustuotteet ovat vehn\xc3\xa4, maissi, sokerijuurikas, hedelm\xc3\xa4t ja viinit. Maanviljelyn lis\xc3\xa4ksi harjoitetaan mets\xc3\xa4taloutta ja karjankasvatusta. Alueen teollisuus on keskittynyt p\xc3\xa4\xc3\xa4kaupungin Tskhinvalin ymp\xc3\xa4rist\xc3\xb6\xc3\xb6n. _NEWLINE_1990-luvulla k\xc3\xa4ydyn sodan seurauksena alueen talous on ollut vaikeuksissa ja ty\xc3\xb6tt\xc3\xb6myys on noussut. Georgia on my\xc3\xb6s lopettanut s\xc3\xa4hk\xc3\xb6ntoimituksen alueelle, mik\xc3\xa4 on pakottanut Etel\xc3\xa4-Ossetian rakentamaan s\xc3\xa4hk\xc3\xb6kaapelin Pohjois-Ossetiaan. Talousongelmien lis\xc3\xa4ksi ep\xc3\xa4vakaa poliittinen tilanne, tuhannet pakolaiset ja laiton ase- ja huumekauppa ovat saaneet alueen ep\xc3\xa4vakaaksi. Etel\xc3\xa4-Ossetian hallituksen kerrotaan saavan jopa kolmasosan budjetistaan Ven\xc3\xa4j\xc3\xa4lle kulkevan Roki-tunnelin tullimaksuista.'